Ekurhuleni-burgemeester dié week aangewys | Maroela Media
Ekurhuleni-burgemeester dié week aangewys
Die stad Ekurhuleni sal vandeesweek vergader om 'n nuwe burgemeester en speaker vir die stadsraad aan te wys ná afloop van die munisipale verkiesing op 3 Augustus.
Themba Gadebe, woordvoerder van die munisipaliteit, het gesê die eerste raadsvergadering is vir Vrydag om 10:00 in die Germiston-raadsaal geskeduleer. "Ekurhuleni wil inwoners verseker dat die afwesigheid van 'n duidelike meerderheid by enige party in die stad nie dienslewering sal beïnvloed nie," het Gadebe gesê.
Hy het gesê die stadsbestuurder sal die raadsvergadering lei totdat 'n speaker verkies is. Daarna sal die speaker die vergadering lei en die verkiesing van 'n uitvoerende burgemeester en hoofsweep behartig.
Geen party het met 'n oorweldigende meerderheid in Ekurhuleni gewen nie en 'n koalisie-regering sal na verwagting voor Vrydag se raadsvergadering aangekondig word. Die ANC het uiteindelik 49,04% van die stemme (109 van 224 setels in die metro) gekry, terwyl die DA met 34,43% van die stemme 77 setels gekry het.
Die EFF het 25 setels verower, die African Independent Congress vier setels, die Inkatha Vryheidsparty en die Vryheidsfront Plus elk twee setels en die Pan Africanist Congress, die Patriotic Alliance, die Congress of the People, en die Independent Ratepayers Association of SA elk een setel.
Beamptes van die ANC en die African Independent Congress sou na bewering Sondag vergader om 'n koalisie-ooreenkoms te bespreek wat die ANC in staat sal stel om die metro te behou.
Pretorianers spring in om skool vir gestremdes te help
Ma en seun (2) dood gevind; twee vas
Miskien moes die skrywer van die berig verwys het na "volstrekte" meerderheid in plaas van "oorweldigende" meerderheid. 'n Volstrekte meerderheid (50%+1) is voldoende om 'n regering te vorm. 'n Oorweldigende meerderheid sou waarskynlik iets wees soos 70%+ van die stemme of setels in die raad.
So dis op meegaande foto alleen waar die ANC bo teen die paal sit. Hopelik sal die gevryery na die minderheidspartye tot voordeel wees van die inwoners maar in die besonder die belastingbetalers.
En ek glo daar is nog van die ywerige party werkers wat veral die DA en ANC kan stuur om nou maar hulle verkiesing plakkaarte af te haal. Ons is nou al moeg vir die ontsiering orals!!
Om 'n "meerderheid" in Tshwane te kry, sal die DA na al die 'koningsmakers' moet vry – met 77 setels vir hulself en die ander 34 'koningsmakers'-setels, sal hulle HARD moet vry vir 'n werkende koalisie (dis maar in totaal 114 setels wat na hulle toe kan kom en daar sal vir seker 'n paar dwarstrekkers wees!)